Regionsudvalgets udtalelse om Meddelelse fra Kommissionen - Realiseringen af et europæisk område for livslang læring

(2002/C 278/08)

REGIONSUDVALGET har -

under henvisning til Kommissionens meddelelse - Realiseringen af et europæisk område for livslang læring [KOM(2001) 678 endelig],

under henvisning til Kommissionens beslutning af 22. november 2001 om under henvisning til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 6. februar 2002 om at henvise det forberedende arbejde til Underudvalget for Kultur og Uddannelse,

under henvisning til Kommissionens memorandum (SEK(2000) 1832),

under henvisning til Regionsudvalgets udtalelse om Kommissionens memorandum (CdR 19/2001 fin)(1),

under henvisning til formandskabets konklusioner i Lissabon, 23.-24. marts 2000, Feira, 19.-20. juni 2000, Stockholm, 23.- 24. marts 2001,

under henvisning til Kommissionens hvidbog 1995 [KOM(95) 590 endelig udg.] og Kommissionens meddelelse [KOM(1997) 563 endelig udg.],

under henvisning til Regionsudvalgets udtalelse (CdR 244/94)(2) om at gøre 1996 til Europæisk År for Livslang Uddannelse,

under henvisning til Kommissionens meddelelse om eLearning [KOM(2000) 318 endelig] samt Regionsudvalgets udtalelse (CdR 212/2001 fin)(3),

under henvisning til rapport fra Kommissionen: Uddannelsessystemernes konkrete fremtidige mål (KOM(2001) 59 endelig) og Regionsudvalgets udtalelse (CdR 89/2001 fin)(4),

under henvisning til det 6. rammeprogram, Kommissionens rapport [KOM(2001) 94 endelig] og Regionsudvalgets udtalelse (CdR 283/2001 fin)(5),

under henvisning til den europæiske overenskomst om handlingsplan for kompetenceudvikling i arbejdslivet som en del af livslang læring, indgået mellem ETUC, UNICE og CEEP,

under henvisning til formandskabets konklusioner på Det Europæiske Råd i Barcelona den 15.-16. marts 2002,

under henvisning til forslag til Regionsudvalgets udtalelse (CdR 49/2002 rev.), som blev vedtaget af Underudvalget for Kultur og Uddannelse den 22. marts 2002 med Christina Tallberg, 1. næstformand i Stockholms läns landsting (S, PSE) som ordfører -

på den 44. plenarforsamling den 15.-16. maj 2002 (mødet den 15. maj) vedtaget følgende udtalelse.

Regionsudvalgets synspunkter og henstillinger

1. Regionsudvalget ser med tilfredshed på "Kommissionens meddelelse - Realiseringen af et europæisk område for livslang læring", der indebærer yderligere et vigtigt skridt i retning af skabelsen af et europæisk område for livslang læring.

2. Regionsudvalget er enigt med Kommissionen i, at der ikke er tale om en ny proces eller om en harmonisering af lovgivning.

3. Regionsudvalget sætter stor pris på, at Kommissionen opfatter Regionsudvalget som en vigtig samarbejdspartner, hvilket bl.a. kommer til udtryk i, at Kommissionen tildeler Regionsudvalgets konkrete arbejdsopgaver.

4. Regionsudvalget konstaterer, at den valgte brede definition af livslang læring generelt har vundet gehør under høringsprocessen. Regionsudvalget ser positivt på dette syn på livslang læring som noget, der begynder i de tidlige leveår og fortsætter livet ud, og finder det ligeledes rigtigt, at dimensionen "livslæring" omfatter formel, ikke-formel og uformel læringsaktivitet.

5. Et vigtigt element i arbejdet er at fremme deltagelse i samfundslivet, et aktivt medborgerskab samt bevidstheden om de rettigheder og pligter, man som borger har i samfundet. Det er vigtigt, at udviklingen ikke skaber nye kløfter, men at alle får mulighed for at spille en aktiv rolle på arbejdsmarkedet og som borgere i samfundet. Hvad angår handicappede eller personer, der på anden måde er særlig udsatte, er der tale om komplicerede problemstillinger, hvor der er behov for individuelle løsninger, tilgængelighed og en veludbygget infrastruktur, der tager hensyn til forskellige behov.

6. Regionsudvalget understreger, at det i høj grad er det lokale og regionale niveau, der påvirkes af strategien vedrørende livslang læring. Det politiske og økonomiske ansvar på uddannelsesområdet ligger ofte på subnationalt niveau i medlemsstaterne. Det lokale og regionale niveau har desuden ofte en koordinerende rolle, når det gælder udvikling og vækst, hvilket indebærer et ansvar for borgernes velfærd og for samfundets infrastruktur samt en opgave som sociale myndigheder. Det lokale og regionale niveau fungerer også som arbejdsgiver med ansvar for og interesse i at udvikle medarbejdernes færdigheder. Regionsudvalget mener dog ikke, at meddelelsen på passende vis anerkender den fundamentale rolle, som de lokale og regionale myndigheder spiller i udformningen og gennemførelsen af strategierne for livslang læring og de lokale uddannelsescentre.

7. Regionsudvalget har deltaget i den europæiske overenskomst om handlingsplan for kompetenceudvikling i arbejdslivet som en del af livslang læring, der for nylig blev indgået mellem ETUC, UNICE og CEEP. De synspunkter, som præger overenskomsten, stemmer overens med det, Regionsudvalget nu anfører. Gennem CEEP's medvirken føler Regionsudvalget, at det har taget del i denne handlingsplan.

8. Regionsudvalget bifalder, at det for at støtte realiseringen af livslang læring anbefales at udvikle høringsnetværk herom på alle niveauer (nationalt, regionalt og lokalt), men beklager, at de lokale og regionale myndigheder ikke omtales udtrykkeligt de steder i teksten, hvor det udtrykkeligt nævnes, at medlemsstaterne, Det Europæiske Økonomiske Samarbejdsområde og ansøgerlandene skal videreføre, styrke og udbygge de strukturer for tværministeriel koordination, der allerede er oprettet for at skabe større intern sammenhæng mellem politikområder.

9. Regionsudvalget ser positivt på meddelelsens struktur, som den kommer til udtryk i elementerne "sammenhængende og omfattende strategier", "prioriterede indsatsområder" og "gennemførelse af dagsordenen". Det er dog en forudsætning, at strategier på europæisk, nationalt og regionalt/lokalt niveau gennemføres parallelt, og at realiseringen ikke præges af en utidssvarende hierarkisk opfattelse, hvor alt skal komme oppefra. Det er vigtigt, at man i højere grad end tidligere anerkender den helt centrale rolle, som det lokale og regionale niveau spiller for videreudviklingen af et europæisk område for livslang læring.

10. Regionsudvalget konstaterer med tilfredshed, at et af de centrale elementer i Kommissionens strategi er udviklingen af partnerskaber på lokalt niveau mellem lokale myndigheder, skoler, universiteter, videreuddannelsescentre og andre læringsudbydere, virksomheder, arbejdsformidlinger og foreningsliv. Dette indebærer udvikling af nye kontakttyper. Forbindelserne mellem skole og arbejdsmarked kan i høj grad antage andre former end studiebesøg og praktikperioder. Virksomheder inden for den nye videnbaserede økonomi vil nemlig fremme nysgerrigheden, iværksætterånden og helhedssynet hos eleverne snarere end fokusere snævert på bestemte momenter. Eleverne kan desuden være med til at tilføre virksomhederne nye viden. Regionsudvalget lægger imidlertid også stor vægt på partnerskaber, der udtrykkeligt bør nævnes i meddelelsen.

11. Regionsudvalget mener, at partnerskaber kan bidrage til at skabe et mere åbent indlæringsmiljø i skolen og på virksomhederne. Skolearbejde vil i mindre udstrækning foregå som en isoleret aktivitet, der kun er henvendt til heltidsstuderende. I stedet vil arbejdet i højere grad foregå i et samspil med det omgivende nærmiljø. Indlæringen vil også ændre karakter som følge af relativt flere virtuelle elementer. Også bibliotekernes rolle som et åbent læringsmiljø for alle borgere bør underbygges.

12. Det anderledes og mere åbne indlæringsmiljø, der vil præge fremtidens skole, forudsætter støtte til uddannelse og videreuddannelse af lærere og til lokale undervisningscentre, så lærerrollen kan udvikles. Regionsudvalget ser positivt på Kommissionens forslag om målrettede støtteforanstaltninger til dette - f.eks. via Den Europæiske Investeringsbank. Hvis pædagogerne skal kunne leve op til de krav, som livslang læring stiller til lærerrollen, er det desuden en forudsætning, at de opmuntres til at tage et ansvar for deres egen udvikling.

13. Regionsudvalget understreger, at de nye holdninger og indfaldsvinkler, hvor man fokuserer på læring i forskellige udviklede former snarere end på undervisning vil indebære nye krav til universiteter, videreuddannelsescentre og forskningsanstalter om uddannelse og forskning i livslang læring.

14. Synet på læringsbehovet - og hvordan det opfyldes - kan variere alt efter det anlagte perspektiv: det enkelte individ, gruppen, arbejdsmarkedet eller samfundet som sådan. I et videnbaseret Europa bør en diskussion om uddannelsesbehov føres lokalt og regionalt.

15. Regionsudvalget understreger også vigtigheden af, at en fremadrettet diskussion føres ud fra de signaler, som samfundet, arbejdsmarkedet og de forskellige lokale/regionale virksomheder giver. Disse kan variere, alt efter om der er tale om innovative og relativt ekspansive brancher med en moderne arbejdsorganisation eller om mere traditionelle virksomheder/brancher med uændrede arbejdsmetoder.

16. Jævnsides med de kundskaber, der traditionelt opfattes som basale, vil Regionsudvalget pege på visse andre: forståelse, respekt og medfølelse for andre mennesker uanset etnisk baggrund, sprog eller religion samt anerkendelse af værdien af Europas mangfoldighed med hensyn til sprog, kultur og naturforhold.

17. Hvis man skal takle nutidens udfordringer, er andre vigtige færdigheder:

- evne til at sætte sin egen læring i perspektiv,

- evne til at fungere og arbejde sammen med andre,

- evne til at anskue spørgsmål fra forskellige vinkler,

- evne til at behandle komplekse problemstillinger og en stor informationsstrøm

- evne til at præsentere sig selv, stå frem og formulere synspunkter.

18. Regionsudvalget er enigt med Kommissionen i, at øgede investeringer i uddannelse skal suppleres med strategier på lokalt plan. Det understreger desuden, at investeringer i uddannelse må tage hensyn til de regionale strategier Det er vigtigt at diskutere, hvad der er samfundets og hvad der er arbejdsmarkedets ansvar, når det gælder uddannelse.

19. Regionsudvalget mener, at der inden for rammerne af forskellige former for voksenundervisning bør ydes støtte til tilegnelse af viden. Der stilles i stadig højere grad krav om universitets- eller anden videregående uddannelse. Ikke mindst af den grund er det vigtigt, at alle, der ønsker det, kan få undervisning på dette niveau uden hindringer af f.eks. geografisk, social eller privatøkonomisk karakter.

20. Det er endvidere vigtigt, at lokale/regionale myndigheder og andre aktører gives mulighed for at drive og udvikle lokal undervisningsinfrastruktur og læring, der foregår på tidspunkter og steder og i et tempo, der tilfredsstiller forskellige ønsker. Informations- og kommunikationsteknologien udvikles til stadighed og skaber nye muligheder for en fleksibel læring, der adskiller sig fra mere traditionel distanceundervisning. Det er samtidig vigtigt, at alle, der har behov for det eller ønsker det, kan udvikle deres færdigheder sammen med andre mennesker. Dette kan være af stor betydning for såvel indlæringsprocessen som for den sociale situation.

21. Regionsudvalget er enigt i, at der er behov for at udvikle en positiv læringskultur. Som grundlag for livslang læring og livslæring bliver grundskolens og voksenuddannelsesinstitutionernes måske vigtigste opgave til stadighed at stimulere nysgerrighed og lærelyst. Det bliver særlig vigtigt at opmuntre dem, der i dag har mindre gode erfaringer med skolegang eller simpelthen ikke er motiverede. Hvad angår skabelse af forudsætninger for livslang læring er det navnlig vigtigt at forbedre indlæringsmulighederne for indvandrere samt for unge, der er gået ud af skolen uden afsluttende eksamen.

22. I fremtidens lokale og regionale infrastruktur vil værdsættelse af kundskaber og færdigheder spille en vigtig rolle, uanset om de er erhvervet gennem formelle, ikke-formelle eller uformelle læringsaktiviteter. Efter Regionsudvalgets opfattelse er det meget vigtigt, at dette ikke medfører udvikling af komplicerede tekniske målesystemer eller systemer, hvor individer opfattes som objekter, således at behovet for at få kundskaber anerkendt og dokumenteret og den fornødne hjælp hertil træder i baggrunden. Sådanne systemer kan snarere afskrække og dermed virke mod hensigten. Det er således vigtigt, at individet selv opfattes som informationsbærer. Regionsudvalget ønsker at deltage i det fortsatte arbejde med denne proces. Som eksempel herpå kan nævnes Central European Language Portfolio, som allerede anvendes i flere lande.

23. Regionsudvalget understreger, at det skal spille en aktiv rolle i forbindelse med fremme af livslang læring på lokalt og regionalt niveau. Der er gode forudsætninger for at udbygge eksisterende venskabsbyordninger og udvikle nye kontakter. Udnyttelsen af ny informations- og kommunikationsteknologi giver yderligere mulighed for at bygge bro mellem forskellige former for læring rundt om i Europa. Regionsudvalget glæder sig til sammen med Kommissionen at skulle finde frem til nye innovative midler til at skabe opmærksomhed omkring vellykkede strategier inden for livslang læring på lokalt og regionalt niveau.

24. Regionsudvalget ser med tilfredshed, at Kommissionens har til hensigt på forskellige måder at støtte etableringen af netværk mellem regioner og byer med veludviklede strategier for livslang læring. Regionsudvalget er villigt til at medvirke i et sådant arbejde for at få indblik i erfaringer og gode løsningsmodeller.

25. Kommissionen bebuder en udformning af europæiske anbefalinger for arbejde med kvalitet i uddannelsen. Regionsudvalget finder det vigtigt, at sådanne redskaber udvikles som en støtte til forskellige aktører, så de hele tiden kan forbedre deres indsats og arbejde hen imod fastsatte mål og tilfredsstille forventninger og krav. Derimod bør de ikke bruges som centrale kontrolinstrumenter med udgangspunkt i faste rutiner.

26. Regionsudvalget hilser udvikling af et begrænset antal indikatorer velkommen, men finder det i denne forbindelse vigtigt, at de erfaringer, der er indhentet inden for rammerne af OECD's arbejde, udnyttes. Regionsudvalget vil gerne deltage i en sådan proces.

27. Hvis man vil opretholde dynamikken i processen vedrørende livslang læring, er det efter Regionsudvalgets opfattelse en grundlæggende forudsætning, at man har en levende dialog og debat om handlingsprogrammerne på lokalt og regionalt niveau i hele Europa. Regionsudvalget foreslår, at regionerne og kommunerne skal være massivt repræsenteret i de eksisterende eller eventuelle fremtidige organer med henblik på at opnå den bedst mulige kvalitet i såvel høringen som i forslagene vedrørende livslang læring.

28. Regionsudvalget bør som repræsentant for det lokale og regionale niveau i Europa inddrages i det fortsatte arbejde med realiseringen af et europæisk område for livslang læring. I meddelelsen peger Kommissionen på en lang række konkrete opgaver. Det er vigtigt, at disse løbende afstemmes med Regionsudvalget. Dette kan - som vi har peget på i vores udtalelse om Kommissionens memorandum om livslang læring - ske inden for rammerne af et samarbejdsudvalg for Kommissionen og Regionsudvalget.

Bruxelles, den 15. maj 2002.

Albert Bore

Formand for

Regionsudvalget

(1) EFT C 357 af 14.12.2001, s. 36.

(2) EFT C 210 af 14.8.1995, s. 74.

(3) EFT C 19 af 22.1.2002, s. 26.

(4) EFT C 19 af 22.1.2002, s. 23.

(5) EFT C 107 af 3.5.2002, s. 111.